Dié Boeings se vlerke geknip ná onderdele uit die lug val | Maroela Media
Dié Boeings se vlerke geknip ná onderdele uit die lug val
'n Stuk van die enjin wat 'n inwoner se huis met sentimeters gemis het. (Foto: Broomsfield-polisie/Twitter)
Altesame 128 Boeing 777's wat dieselfde enjin gebruik as die een wat op 'n vlug vanaf Denver in die VSA uitmekaar geval het, is gehok, het 'n woordvoerder van die Amerikaanse vliegtuigvervaardiger Maandag bevestig.
Dit het Saterdag vliegtuigonderdele oor groot gedeeltes van 'n woonbuurt in dié stad in die Amerikaanse deelstaat Colorado gereën nadat die Pratt & Whitney-enjin aan die regterkant van die vliegtuig kort na opstyging aan die brand geraak het. Die vliegtuig was op pad na Hawaii.
In 'n video van die voorval kan gesien word hoe die enjin brand en bewerig aan die vlerk hang. 'n Doodse stilte heers oënskynlik in die vliegtuig met sy 231 passasiers en 10 bemanningslede aan boord terwyl dit terugdraai na die lughawe.
VIDEO: United Boeing 777 #UA328 engine failure moments after departure from Denver Int'l Airport on Feb 20, 2021. Aircraft landed safely. 231 passengers; 10 crew; 0 injuries. Job well done by the crew pic.twitter.com/LcJpGgwDdz
— AeroSkippah (@AeroSkippah) February 21, 2021
Die vlieëniers het veilig 'n noodlanding gedoen, maar nie voor groot stukke van die vliegtuig in die buurt Broomfield in Denver gesaai is nie.
Die voorste enjindekplaat was heeltemal weg toe die vliegtuig weer geland het. 'n Inwoner van die gebied het later 'n enorme ronde stuk metaal in sy voortuin gevind. Dit het die huis met sentimeters misgeval.
Geen beserings aan boord van die vliegtuig óf op die grond is aangemeld nie.
"Ek kan eerlik sê ek het in 'n stadium gedink ons gaan sterf – ons het kort na die ontploffing hoogte begin verloor," het David Delucia aan The Denver Post gesê.
"Ek het my vrou se hand gegryp en gesê 'dis klaar met ons'," het hy vertel.
Die Broomfield-polisie het intussen 'n beroep op inwoners gedoen om hom dadelik te kontak indien enige van die onderdele opgemerk word. Die polisie het mense egter gevra om dit net te doen indien hulle 'n gróót stuk van die vliegtuig vind omdat hy reeds oorval is met oproepe van mense wat stukke van die vliegtuig gevind het.
????️VIDEO OF ENGINE EXPLOSION
From the Dash Cam of Zach Allen In Broomfield: https://t.co/6Syowuy9yI pic.twitter.com/SVqE55TlPN
— Ryan Greene ???? (@RyanCBS4) February 20, 2021
Benewens United Airlines, gebruik Japan se ANA- en JAL-redery, asook Suid-Korea se Asiana Airlines ook die PW400-enjins.
Die Amerikaanse federale lugvaartowerheid het Sondag opdrag gegee dat bykomende inspeksies van Boeing 777-passasiersvlugte gedoen word. Die owerheid sou terselfdertyd ook met verteenwoordigers van Pratt & Whitney asook Boeing oor die voorval vergader.
Die voorval is nog 'n terugslag vir Boeing wie se 737 MAX in Maart 2019 wêreldwyd gehok is nadat 346 mense in twee afsonderlike vliegongelukke dood is.
Italiaanse ambassadeur dood in DRK-aanval
Walvisse strand in Nieu-Seelandse baai
Grimeerwenke vir haastige vroue
Novak onttroon die koning van klei
Dis nou wat jy noem 'n warm enjin!
Dankie tog niemand is beseer nie, seker maar erg geskok oor die voorval, maar gelukkig niemand beseer nie.